**Pressemelding**

*fra Coop Norge Handel AS*

Dato: 26.april 2010

**Coop oppretter kundepanel**

**Medlemmene skal nå få mer å si i Coop gjennom påvirkning av produktvalg og utviklingen av Coops egne varemerker. Coop vil dermed leve opp til slagordet – litt ditt. Gjennom etableringen av egne kundepanel skal medlemmene få større mulighet til å bidra i utviklingen av produkter og egne varemerker. Coops medlemmer vil i løpet av kort tid bli invitert til å gi sine synspunkter og være med å gi innspill, råd og tips rundt Coops egne produkter og varemerker (evm).**

Med kundepanelene ønsker Coop å komme enda tettere på kundene. Tilbakemeldingene Coop får skal blant annet kunne benyttes ved utvikling av produkter innenfor egne varemerker, og ved introduksjon av nye produkter . Målet er en tettere dialog med kundene og respons på saker som er oppe til diskusjon vedrørende disse områdene.

Coop er eid av 1,2 millioner medlemmer. Disse er organisert i vel 130 samvirkelag og det er disse som eier og driver Coops butikker. Gjennom medlemsorganisasjonen kan medlemmene allerede i dag påvirke Coops virksomhet. Kundepanelene skal være et supplement til disse formelle kanalene, og ikke underminere de medlemstillitsvalgtes arbeid.

- Vi skal lytte til kundepanelene og vi vil rekruttere medlemmer der vi mener de har relevans inndelt etter tema og hva som interesserer dem. For eksempel vil det kunne være kundepanel for barnefamilier, økologiske varer eller en helt bestemt kategori, sier administrerende direktør Svein Fanebust i Coop Norge Handel. Vi har valgt å starte opp arbeidet med toneangivende og sterke samvirkelag som Trondos i Midt-Norge og Coop Haugaland med base i Haugesund.

Coop blir de første i Norge til å ta i bruk kundepanel av en slik art.

- Som en medlemseid virksomhet mener vi dette er med på å understreke at vi er til for kunden og ikke omvendt. Det å gjøre kundeundersøkelser og markedsanalyser er noe alle driver med, men ved å organisere dialogen med kundene gjennom jevnlige kundemøter i butikk løfter vi måten å drive kundedialog til et nytt nivå, sier Fanebust.

Med mer enn 1,2 millioner medlemmer har Coop et godt utgangspunkt for å rekruttere deltakere til panelene, men man trenger nødvendigvis å være Coop-medlem for å delta. Det viktigste er at deltagerne ønsker å påvirke egen dagligvarehverdag, og derigjennom Coops valg innenfor innefor produktkvalitet og produktutvikling.

-----

*For mer informasjon*

Administrerende direktør i Coop Norge Handel, Svein Fanebust, mobil 900 57 493

Informasjonsdirektør i Coop Norge, Bjørn V. Kløvstad, mobil 950 45 688